यहीं से शुरू होता है वह मकड़जाल जिसे रॉय दम्पति ने बुनना शुरू किया और डेढ़ साल के भीतर खुद ही फंसते चले गए। बिकने वाले तमाम शेयरों को खरीदने के क्रम में उन्होंने ‘इंडिया बुल्स फाइनेंसियल सर्विसेज’ से ५०१ करोड़ का कर्ज लिया जो कि आगे चलकर गले का फांस बन गया। अक्टूबर २००८ आते-आते वैश्विक मंदी के दबाव में कंपनी के शेयर की कीमत घटकर १०० रुपए हो गई। इंडिया बुल्स से लिया कर्ज चुकाने के लिए अब आइसीआइसीआइ से ३७५ करोड़ का कर्ज लेना पड़ा जिसके एवज में उन्हें अपने शेयर गिरवी रखने पड़े जो कि कुल मिलाकर ६१.४५ प्रतिशत बनता था।